31995R0838
L 085/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО, ЕВРАТОМ, ЕОВС) № 838/95 НА СЪВЕТА
от 10 април 1995 година
за изменение на Регламент (ЕОВС, ЕИО, Евратом) № 1826/69 за определяне на формата на пасаваните, които се издават на членове и служители на институциите
СЪВЕТЪТ НА ЕВРОПЕЙСКИЯ СЪЮЗ,
като взе предвид член 7, параграф 1 от Протокола за привилегиите и имунитетите на Европейските общности, приложен към Договора за създаване на единен Съвет и единна Комисия на Европейските общности,
като има предвид, че съгласно Регламент (ЕОВС, ЕИО, Евратом) № 1826/69 (1) пасаваните, издадени на членове и служители на институциите, се изготвят на девет езика;
като има предвид, че вследствие на разширяването на Европейския съюз пасаваните следва да се изготвят на единадесет езика и моделът на пасаван, приложен към въпросния регламент, следователно трябва да се измени,
ПРИЕ НАСТОЯЩИЯ РЕГЛАМЕНТ:
Член 1
Приложението към Регламент (ЕОВС, ЕИО, Евратом) № 1826/69 се заменя с приложението, което се явява приложение към настоящия регламент.
Член 2
Тези пасавани, чиято валидност все още не е изтекла, остават валидни до издаването на пасаван във формата, определена с настоящия регламент.
Член 3
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 10 април 1995 година.